Az alapvető jogok biztosának
Jelentése
az AJB-1556/2012. számú ügyben
(Előzmény NEK-914/2011)

Előadó: dr. Vass Veronika
Az eljárás megindítása
A panaszosok azért fordultak a nemzeti és etnikai kisebbségi jogok országgyűlési biztosához, mert a település egyik utcájában lezárták a meglévő közkifolyókat. A panaszosok elmondták, hogy csak minden második kút működik és a megnövekedett vízvételi távolság nagy nehézséget jelent a kisgyermekes családoknak és az időseknek.
Az ügyben – az állampolgári jogok országgyűlési biztosáról szóló 1993. évi LIX. törvény (Obtv.) 16. § (1) bekezdése alapján – a nemzeti és etnikai kisebbségi jogok országgyűlési biztosa vizsgálatot rendelt el, melynek keretében megkereste a Taktaszada Község jegyzőjét és polgármesterét.

Megállapított tényállás
A jegyző és a polgármester válaszlevelében arról tájékoztatott, hogy a közkutakat 2009. december 10-én zárták le és azt bejelentették az ÁNTSZ Szerencsi Kistérségi Intézetének. A kutakat azért zárták le, mert azokon nem volt vízhasználat, részben ellátatlan területeken vannak, ahol a vízvételezésben területi átfedések voltak. Az érintett utcában továbbra is két közkifolyó működik, tehát az utcában lakók vízvételezési lehetősége biztosított, 150 méteren belül mindenki ivóvízhez juthat. Az utcában egyébként a lakók többségénél be van kötve a vezetékes víz.
A jegyző válaszlevele alapján azt is megállapítottam, hogy a panaszosok a sérelmezett intézkedést követően egy éven túl tettek panaszt, ami kizárta volna az ombudsmani vizsgálat lehetőségét. 

Érintett alapvető jogok
–	egészséghez és egészséges környezethez való jog (Alaptörvény XX. cikk: „(1) Mindenkinek joga van a testi és lelki egészséghez. (2) Az (1) bekezdés szerinti jog érvényesülését Magyarország genetikailag módosított élőlényektől mentes mezőgazdasággal, az egészséges élelmiszerekhez és az ivóvízhez való hozzáférés biztosításával, a munkavédelem és az egészségügyi ellátás megszervezésével, a sportolás és a rendszeres testedzés támogatásával, valamint a környezet védelmének biztosításával segíti elő.”

Alkalmazott jogszabályok
-	a helyi önkormányzatokról szóló 1990. évi LXV. törvény (Ötv.)
-	a vízgazdálkodásról szóló1995. évi LVII. törvény
-	a közműves ivóvízellátásról és a közműves szennyvízelvezetésről szóló 38/1995. (IV. 5.) kormányrendelet

A vizsgálat megállapításai
I. Az alapvető jogok biztosának feladat- és hatáskörét, valamint az ennek ellátásához szükséges vizsgálati jogosultságokat az alapvető jogok biztosáról szóló 2011. évi CXI. törvény (Ajbt.) határozza meg. 
Az Ajbt. 18. § (1) bekezdésének b) pontja szerint az alapvető jogok biztosához bárki fordulhat, ha megítélése szerint helyi önkormányzat tevékenysége vagy mulasztása a beadványt tevő személy alapvető jogát sérti vagy annak közvetlen veszélyével jár (a továbbiakban együtt: visszásság), feltéve, hogy a rendelkezésre álló közigazgatási jogorvoslati lehetőségeket – ide nem értve a közigazgatási határozat bírósági felülvizsgálatát – már kimerítette, vagy jogorvoslati lehetőség nincs számára biztosítva. 
A vizsgálatot az Alaptörvény 30. cikke, valamint az Ajbt. 45. § (1) bekezdése alapján a nemzeti és etnikai kisebbségi jogok országgyűlési biztosa jogutódjaként fejeztem be.

II. Az Alaptörvény XX. cikke kinyilvánítja az egészséghez és az egészséges környezethez való jogot, melynek keretében nevesíti is az ivóvízhez való hozzáférés biztosítását, mint állami kötelezettséget.
A helyi önkormányzatokról szóló 1990. évi LXV. törvény a települési önkormányzatok kötelező feladatai között rendelkezik az egészséges ivóvíz ellátás biztosításáról. Ezt megerősíti a vízgazdálkodásról szóló 1995. évi LVII. törvény, mely szerint a települési önkormányzat – a vízgazdálkodási tevékenységek, mint közfeladatok (közszolgáltatások) körében – köteles gondoskodni a települések lakott területén az ivóvíz minőségű vízre vonatkozó előírásoknak megfelelő ivóvízellátásról [4. § (2) bek.]. Ezt a közműves ivóvízellátásról és a közműves szennyvízelvezetésről szóló 38/1995. (IV. 5.) kormányrendelet azzal egészíti ki, hogy a közkifolyók vizét – háztartási szükségletük kielégítése céljára – a közműves vízellátásba be nem kötött ingatlanok lakói vehetik rendszeresen igénybe. [14. § (1) bek.] A jogszabály szerint a közegészségügyi követelmények teljesítéséhez szükséges ivóvízellátás akkor biztosított, ha az ivóvízellátás legalább 50 l/fő/nap mennyiségben, négy emeletnél nem magasabb lakóépület esetén legfeljebb 150 m távolságon belüli, négy emeletnél magasabb lakóépületben pedig négy emeletnél nem nagyobb szintkülönbséggel járó vízvételezési lehetőséggel (közkifolyóról, tűzcsapról, szállított vízből) adott. [9. § (3) bek.]  
A polgármester és a jegyző válasza, valamint az idézett jogszabályhelyek alapján az önkormányzat eljárásával kapcsolatban alapvető joggal összefüggő visszásságra utaló körülményt nem tapasztaltam.

Intézkedésem
Figyelemmel arra, hogy vizsgálatom során alapvető joggal összefüggő visszásságot nem tártam fel, külön intézkedést nem kezdeményezek. 

Budapest, 2012. május 23.

Prof. Dr. Szabó Máté sk.